Kamenický, Ladislav, minister financií SR (2019-06-19):
Čakal som ešte, že sa niekto prihlási ústne. To, čo hovoril pán Dostál, ale myslím si, že to, čo teraz poviem, tak všetky odpovede na to z vašich úst už zazneli, alebo teda názory. Dovolím si povedať, že bolo tu povedané veľa, ale bolo tu veľa aj zavádzania a veľa zavádzajúcich informácií a ja by som bol rád, aby toto, čo tu teraz riešime, neriešme, neriešili sme politicky, nejakú politiku, ale aby sme skutočne si povedali, či chceme, aby sa tento systém zaviedol. Ja osobne chápem, že existuje určitá časť podnikateľov, ktorým sa to, že sa tento systém zavádza, nepáči, nie je ich málo, povedzme si. 
A nehovorím o tých poctivých podnikateľoch. Hovorím o tých podnikateľoch, ktorí na jednej strane neevidujú tržby, na druhej strane majú systémy teda, ktoré umožňujú obchádzanie zákona a na základe tých nelegálnych príjmov, ktoré majú, si môžu dovoliť vyplácať na ruku svojich zamestnancov napríklad, nakupovať tovary, ktoré potrebujú, na sklad bez DPH napríklad, a vy viete všetci dobre, čo tu sedíte, že takto to proste v reáli, v reálnom svete funguje. Komu sa tento zákon ešte určite nepáči, určite sú to tie firmy, ktoré vyrábajú, vyrábajú registračné pokladnice, ktoré nesplnili zákonom stanovené podmienky, to znamená tie, ktoré do dnešného dňa nedokázali prejsť certifikáciou. My nemôžme dovoliť, aby sme do tohto systému vpustili čo len jednu firmu, ktorá bude mať certifikovaný systém, ktorý sa dá obchádzať. Ak to zistíme u firiem, ktoré dnes tú certifikáciu dostali, tak im okamžite zrušíme, lebo tento projekt potom nemá zmysel. Do dnešného dňa je certifikovaných 31 systémov a tu boli rôzne kritiky o CHDÚ a neviem čo. CHDÚ systémov je dvanásť, čiže každý, myslím si, že má dosť veľký priestor na to, aby si systém objednal. Zákon je účinný od 1. 1. tohto roku a bolo prechodné obdobie sedem mesiacov na to, aby sa naplnili podmienky zákona. Ja som, tak ako som hovoril, budem, že budem sledovať, ako sa to vyvíja, tak teraz v podstate reagujeme práve na situáciu, ak mal poctivý podnikateľ objednanú kasu a bol zaregistrovaný, tak ho nebudeme sankcionovať. Neviem, čo je tom zlé. Ja si myslím, že ten návrh, tak ako je postavený, je dobrý, ale musíme si povedať, boli tu hlasy za to, aby sa odložil zákon. Lenže potom sa pýtam, ak sa odloží účinnosť tohto zákona, neviem na kedy, či o rok, o pol, o pol roka, alebo o koľko, nebudeme predlžovať agóniu tým poctivým podnikateľom, ktorí krachujú za to, lebo vedľa nejaká kaviareň nedáva bločky, že si všetko robí na ruku a že sa podvádza? 
A potom sa zatvárajú. Mnohí, si všimnite, chodíte po meste a mnohé tie prevádzky sa zatvárajú. A jeden z dôvodov môže byť aj toto. Ja sa pýtam, či tento systém vôbec chceme. Tvrdím, že je potrebný, v oblasti HOREKA vieme, že máme výpadky vo výške pol miliardy. A ja som v tomto parlamente sedem rokov počúval, pán poslanec, ako treba znižovať medzeru, daňovú, ktorú máme. Ja sa pýtam, ako ju chcete znižovať? Chcete ju znižovať čím? Že budeme o tom rozprávať? Toto je jedno z opatrení, ktoré tú medzeru môže skutočne zaplátať. Ale musíme ho urobiť správne. Ak ho neurobíme správne, tak nebude, nebude účinné. Hovorilo sa tu veľa o, takto, čo sa týka odkladu. Ja som minister financií, áno, ja si uvedomujem, tri mesiace. My sme mali požiadavku od výrobcov kás na dva mesiace, 4 až 6 týždňov. My sme toto obdobie predĺžili na tri mesiace, to znamená na 12 týždňov. Čiže sme vyšli aj v tomto v ústrety. Vy tu hovoríte, že treba pol roka, že treba trištvrte roka. Ja nevravím, že 30. 9. sa tu nemusíme baviť, že možno nejaké percento podnikateľov ešte nebude mať vyriešený svoj problém, môže sa to stať. Ja budem sledovať skutočne, ja požiadam aj finančnú správu, aby sledovala danú situáciu. Ale pobavme sa o tom, ako sa u nás funguje so všetkými týmito vecami. Hovoríte, na všetko treba kopec času. Ja vám poviem, čo sa stalo, keď sa zavádzal fiškálny modul. Fiškálny modul sa, na to bola dvojročná prechodná lehota. Viete, čo sa stalo? Mesiac, posledný mesiac, keď sa mal zaviesť, vtedy to začalo riešiť 75, 70 % ľudí, ktorí sa tým mali zaoberať. Takto sa funguje. Máme tu rôzne pozmeňujúce návrhy. Poviem otvorene. Otázka. Ak posunieme účinnosť tohto zákona alebo teda tú lehotu, tú prechodnú lehotu na 30. 9., tak som si istý a ja už tu mám veľa aj kolegov, ktorí hlásia, máme registračné pokladnice, teda naši príbuzní, ktorí podnikajú, nemáme žiadny problém a sú aj takí, ktorí nejaký problém majú. Ale myslím si, že to trojmesačné obdobie je skutočne dostatočné na to, aby sa to zvládlo. Ak to posunieme na 31. 12., a to ja som pozmeňujúci návrh v podstate videl dnes, ako ho predložil kolega, ak ho posunieme na 31. 12., čo sa stane? No všetci si to nechajú na 31. 12. Takto sa tu postupuje, proste, bohužiaľ, je to tak. Ja stále vyzývam, každý, kto môže, nech sa s tou registračnou, online registračnou pokladnicou zaoberá hneď. Ja som presvedčený, ak tento zákon prejde tak, ako je, lebo je to na vás, je to vo vašich rukách, ja viem, že tak ak necháme dátum tridsiateho, 30. 9., tak ako som to navrhol, tak budeme mať 95 % všetkých, ktorí tam majú byť pod tým dáždnikom, do ktorého sme ho chceli dostať, ak teda chceme, lebo to je zásadná otázka. Čo sa týka toho, že či by mal mať objednanú pokladnicu a certifikovanú, ja hovorím, táto podmienka, ak ju nedáme do zákona, viete čo sa stane? A bude to 31. 12.? Stane sa to, že si nikto nič neobjedná, iba sa zaregistruje a bude zase čakať do 31. 12. tohto roku a zas budete tu kričať, že máme ten istý problém, že sme ho nevyriešili. Jak ho chceme vyriešiť takýmto spôsobom? S týmto a priori nesúhlasím. Ja môžem sa baviť o tom, že či niekto, či 90 % do toho 
30. 9. to splní a či tam bude 10 %, ktoré ešte chýba, čo budeme sledovať, ale to, aby sme ju skutočne, vypustili túto podmienku, že musí mať objednanú pokladnicu, čo mu bráni, aby si pokladnicu objednal? Nič, je to 31 riešení. Čo sa týka onlinizácie, rozprávalo sa tu, jak v Českej republike na to dali dva roky. No dali dva roky, lenže oni žiadnu registračnú pokladnicu nemali. My ju máme, viete odkedy? Od ktorého roku? No skúste si tipnúť. Od roku 1995, čiže my sa tu len bavíme o prechode na onlinizáciu. A všetci hovoríme, že sme v 21. storočí, tak to robme. Pán poslanec Heger, navrhovali ste nejaké riešenie, riešenie, že najprv by sme mali teda zmeniť fiškálny modul a potom by sme mali prejsť na online pokladnicu. No nebude toto ďalšie zaťaženie tých podnikateľov? Hovoríme o tom, že nechceme ich buzerovať, nechceme im ako, aby sa nesťažovali. No keď to takto urobíme, tak to bude presne, presne tak, ako hovorím, že budeme znova ich traumatizovať. Ja viem, že tento projekt nie je vôbec jednoduchý a skutočne ja chápem, že tu je aj rezistencia, aj hovorím o tých, ktorí sa tomu bránia. Ale ak ho nezačneme robiť, tak tá daňová medzera, o ktorej tu rozprávame sedem rokov, sa nebude zmenšovať. Po výkaze DPH toto opatrenie považujem za jedno za najvýznamnejšie. Čo sa týka online registračných pokladníc, sú zavedené v Českej republike, v Maďarsku, v Chorvátsku, schválené to má Poľsko, Španielsko. Nie sme v trende, ktorý tu nastoľuje Európska únia? Ja vám poviem, ako fungujú napríklad účtenky v Taliansku. Neviem, chodíte asi do Talianska na dovolenky, tak tam to funguje tak, že keď si niečo kúpite, a len zmrzlinu a vychádzate z tej zmrzlinárne, tak musíte mať so sebou účtenku sto metrov od toho daného predajcu. Po tých mestách ja som videl Guardia di Finanza, to sú autá čierne, ktoré to majú napísané na boku a chodia, chodia. Ak nemáte tú účtenku, tak pokutujú priamo toho človeka. A toto je v Taliansku, o ktorom hovoríme, že neviem, čo sa tam deje. Ja nehovorím, že to ideme zavádzať na Slovensko, ale toto, čo robíme dnes, to je to minimum, ktoré môžme urobiť na to, aby sme tú daňovú medzeru znížili. Ústavný súd. Bolo tu hovorené o Ústavnom súde, ako sa to podá. Chcem len upozorniť, v Českej republike, prečo to bolo podané na Ústavný súd, to mám informáciu od kolegov, DIČ, ktoré obsahovala táto účtenka, obsahovalo rodné číslo, toto bola príčina. Na Slovensku táto situácia nie je, čiže DIČ neobsahuje rodné číslo. Toto bol dôvod. To, čo bolo doteraz vo fiškálnych moduloch elektronickej registračnej pokladnice, je presne to isté, čo dnes bude online v registračných pokladniciach. Čiže bavíme sa o osobných dátach. Bolo tu spomínané pánom poslancom Rajtárom o emailoch. Podľa informácie, ktorú som dostal, tak emaily išli všetkým tým, ktorí mali aktívne DKP pokladnice a nie, že nepožiadali si o kód, čiže sú tam nastavené (reakcia z pléna), počkajte, ešte dopoviem. A tým, čo si požiadali o eKasu, menej kusov, ako mali doteraz. Takéto bolo nejaké kritérium, môžte si hľadať, že či to tak je, môžte si to odkomunikovať s finančnou správou. Ja som požiadal finančnú správu, jedinečná možnosť, ako komunikovať s podnikateľmi, je cez systém finančnej správy. Máme maily, samozrejme, že ja som požiadal, aby aktívne finančná správa upozorňovala podnikateľov, aby si to nenechávali na poslednú chvíľu. Toto bol hlavný, hlavný dôvod. Čo sa týka výsledkov finančnej správy, chcem len povedať pár čísiel. V roku 2012 sme mali daňovú medzeru 40,3 %, dnes je 26,9 a ja pevne verím, že tento systém, ktorý ideme zavádzať, prinesie ďalšie zníženie tejto daňovej, daňovej medzery. A čo sa týka nejakého ďalšieho porušovania zákona, nikto neporušuje zákon. Tí podnikatelia, hovoríme, v zákone hovoríme o tom, že podnikatelia môžu naďalej používať elektronické registračné pokladnice. Ja skutočne verím, že tak, ako to je nastavené a sľubujem tu, že budem sledovať opäť túto situáciu, aká bude, ak tam necháme pôvodné termíny a určite budeme, aj budeme trvať na tom, aby mali certifikované riešenia, tak dospejeme do stavu, kedy budeme mať možno 
90 % všetkých subjektov tak, ako by sme to potrebovali. Chcem len spomenúť posledné čísla. To, čo som hovoril včera, v podstate zaregistrovaných už máme 193-tisíc subjektov. A to, čo je navrhované v tých pozmeňujúcich návrhoch, hovorí o tom, že musí byť len zaregistrovaný. Čiže v podstate teraz všetci môžu pol roka počkať s celým riešením, a potom znova budeme kričať, že niečo sa nepodarilo, lebo zlá finančná správa niečo nespravila. Ak skutočne máme vôľu, a to nehovorím o politike, máme vôľu, aby sa táto, aby sa nezdravé spôsoby, nekalé spôsoby podnikania na Slovensku vykorenili. Tak vás žiadam o podporu tohto návrhu a sľubujem, že budeme robiť všetko pre, tak ako som to aj avizoval, aby podnikatelia, tí, ktorí si plnia svoje povinnosti, netrpeli. Ďakujem pekne. (Potlesk.)